তৃণমূল কংগ্রেসে যোগদান করলেন প্রদেশ কংগ্রেস সভাপতির একসময়ের ছায়াসঙ্গী অশোক দাস। জেলা কংগ্রেসের খুঁটিনাটি তথ্য থেকে শুরু করে কর্মীদের সঙ্গে যোগাযোগে অধীরবাবুর অন্যতম সহযোদ্ধা ছিলেন এই অশোক দাস। তৃণমূলের জন্মের সময় থেকেই মমতা বন্দ্যোপাধ্যায়ের কাছের লোক হিসেবেই পরিচিত ছিলেন অশোক দাস। বেশ কয়েক বছর তৃণমূলের মুর্শিদাবাদ জেলা সভাপতির দায়িত্বও সামলেছেন। পরে মতপার্থক্য হওয়ায় ফের কংগ্রেসে যোগ দেন।  দায়িত্ব নেন জেলা কংগ্রেস কার্যালয়ের। 
অধীর চৌধুরী দলের মুখপাত্র করেন অশোক দাসকে। অধীরবাবু যখন রেল মন্ত্রকের প্রতিমন্ত্রী ছিলেন তখন অশোক দাসই ছিলেন তাঁর ব্যক্তিগত সচিব। রেলের স্ট্যান্ডিং কমিটির পদেও রাখা হয়েছিল তাঁকে। 
মাস কয়েক আগে প্রদেশ কংগ্রেসের সাধারণ সম্পাদকের পদে আনা হয়েছিল অশোকবাবুকে। মাস দু’য়েক আগে কংগ্রেস ছাড়লেও তৃণমূলে যোগ দেননি। কিন্তু এর মধ্যে তিনি সুব্রত বক্সীর সঙ্গে দেখা করেন। মুর্শিদাবাদের জেলা সভাপতি মান্নান হোসেনের সঙ্গেও তাঁকে দেখা যাচ্ছিল। ফলে তিনি যে তৃণমূলে যাবেন, সেই ইঙ্গিত ছিলই।

তৃণমূল জেলা সভাপতির থেকে গোলাপ নিচ্ছেন অশোক দাস।
রবিবার সকালে তৃণমূলের জেলা সভাপতির বাসভবনে তিনি আনুষ্ঠানিক ভাবে তৃণমূলে যোগ দেন। তাঁর হাতে দলীয় পতাকা তুলে দেন মান্নান হোসেন। এ দিন অশোক দাস বলেন, ‘কংগ্রেস আদর্শ বোধ বিসর্জন দিয়ে সিপিএমের সঙ্গে জোট বেঁধেছে। তাই দলে দলে কংগ্রেসিরা দল ছেড়ে তৃণমূল কংগ্রেসে যোগদান করেছেন। অধীর চৌধুরী সারাজীবন সিপিএম বিরোধী লড়াই করে এসেছেন কিন্তু এখন তিনি সিপিএমের কাছে আত্মসমর্পণ করেছেন। বহরমপুরের মানুষ তাই তাঁর দিক থেকে মুখ ফেরাচ্ছেন। আমি সিপিএম বিরোধী লড়াই  করে এসেছি আর এখন মুখ্যমন্ত্রীর নেতৃত্বে সিপিএম বিরোধী লড়াই করে যাব।’ 
জেলা কংগ্রেসের সভাপতি তথা নওদার বিধায়ক আবু তাহের বলেন, ‘কংগ্রেসে থেকে কাজ হাসিল করার পর এখন তৃণমূলে গিয়েছেন। যখন কংগ্রেসে কিছু পাওয়ার ছিল তখন তৃনমূল ছেড়ে কংগ্রেসে এসেছিলেন। মানুষ সব দেখছেন। তাঁরা বুঝতেও পারছেন।’